Ngohe Aromatawai: Tū mai te kura!

**Paerewa Paetae Tikanga ā-Iwi 91835**: Te tātari i tētahi kawenga pāpori i whakatairangatia ai ngā motika iwi taketake

Aronga: Tikanga ā-Iwi 3.10B v1

Whiwhinga: 4

Te Horopaki

Ko tāu nā mahi he tātari i te aranga ake o tētahi kura Māori e mōhiotia nei koe me ngā hua e pā ai te iwi.

Ka āta rangahau i ngā pūtake o te kura, ngā tāngata i hāpai te kaupapa me ō rātou whāinga. Ka matapaki koe i ngā hua, wā poto nei, wā roa nei, ka puta ake.

Ka aromatawaingia tāu whakatau whakaaro mō ngā hua whānui ka puta ake i te whakatūnga o te kura.

Kei a koe te tikanga mō te hanga o tēnei aromatawai: he pūrongo, he kiriata, he pānui whakaahua, he kauhau, he tuhinga roa, he aha atu, he aha atu.

Hei Mahi

Ka āta rangahau i ngā pūtake i tīmata ai tētahi kura Māori. Kia tātari ai ngā pūtake me whakarite e koe tō ake tukanga rangahau, ētahi pātai rānei hei ārahi i ō mahi. Anei ētahi pātai aronga hei tauira māu:

* He aha ngā ture ka whai take ai te kaupapa?
* Ko wai mā ngā kanohi kitea?
* He aha ngā mahi a te kāwanatanga i karo ai i te aranga o te kura Māori?

Kāore e kore he pātai āu e tārewa ana engari ko te mea nui ka taea ai e ō pātai aronga te whakawhānui i ō tirohanga.

Kia tātari rawa ai te kaupapa me titiro e koe ngā taha katoa i ngā rōpū i whai wāhi atu ki tēnei kaupapa. Āta whakaarohia ngā rōpū me ā rātou mahi i puta i tēnei kaupapa:

* Te Kōhanga Reo
* te kāwanatanga
* ngā rangatira o te wā
* ngā whānau
* ngā rōpū atu.

Waihoki ka tātari i ngā momo urupare i hua ake ai i te kaupapa; ko ngā urupare mai o roto, o waho rānei, arā pea:

* te urupare a te kāwanatanga
* te tautoko, te tautoko kore rānei a iwi kē atu
* te urupare a ngā tāngata/rōpū/wāhanga nō roto mai o te iwi taketake.

Whakaarohia ngā hua whānui ka puta ake i te whakatūnga o te kura, i te wā i tīmata ai, i tēnei wā tonu.

Whakaritea tō pūrongo/kiriata/pānui whakaahua/aha atu.

Taunakitanga: Tikanga ā-Iwi 91835 Tū mai te kura!

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| * Ka whakamārama i te pūtakenga mai me ngā āhuatanga matua o tētahi kawenga pāpori i whakatairangatia ai ngā motika iwi taketake. * Ka matapaki i ngā uara o tēnā me tēnā me ngā tirohanga kē ki te kawenga pāpori, ka taunaki ai.   *Hei tauira:*   * *Kua whakamārama i te pūtakenga mai o te kura.* * *Kua whakamārama i ngā āhuatanga matua o te kura i whakatairangatia ai ngā motika iwi taketake.* * *Kua matapaki i ngā uara me ngā tirohanga o ngā rōpū i uru atu ki te kaupapa, pērā i ngā whānau me te hapori whānui.* * *Kua taunaki ai.* | * Ka matapaki i ngā urupare a tēnā me tēnā ki te kawenga pāpori. * Ka whakatau whakaaro mō ngā hua wā poto me ngā hua wā roa i puta ake, ka puta ake rānei, ka āta taunaki ai.   *Hei tauira:*   * *Kua matapaki i ngā urupare o ngā rōpū ki te whakatūnga o te kura, pērā i ngā whānau me te hapori whānui.* * *Kua whakatau whakaaro mō ngā hua o te whakatūnga o te kura, i taua wā, i tēnei wā tonu.* * *Kua āta taunaki ai.* | * Ka tino mātau te whakatau whakaaro mō ngā hua whānui i puta ake * Ka puta ake rānei i te kawenga pāpori, ka āta taunaki ai.   *Hei tauira:*   * *Kua tino mātau te whakatau whakaaro mō ngā hua whānui i puta ake, ka puta ake rānei, i te whakatūnga o te kura.* * *Kua āta taunaki ai.* |